Vrystaat-Cheetahs die kortkop gunsteling teen Leeus | Maroela Media
Die Vrystaat-Cheetahs steek darem lekker tong uit vir die doemprofete wat hulle verlede jaar op die ashoop gegooi het nadat hul Superrugby-status onder hulle uitgepluk is.
Maar hulle het in moeilike tye vasgebyt en deurgedruk en speel Saterdag in Bloemfontein die 13de keer in 'n Curriebeker-eindstryd wanneer hulle teen die Goue Leeus te staan kom.
Vyf keer was hulle suksesvol nadat hulle dit eers in 1976 die eerste keer teen die Westelike Provinsie in Bloemfontein reggekry het.
Hoeveel kenners het hulle vanjaar 'n werklike kans gegee nadat hulle soveel spelers verloor het en nou nie juis die wêreld aan die brand gespeel het nie in hul eerste twee seisoene in die Pro14-reeks, wat hul reddingsboei was?
Die Curriebeker-reeks is ook afgewater, is daar wyd verkondig, want die Blou Bulle, Westelike Provinsie, Sharks en die Goue Leeus speel sonder hul Springbokke.
Maar namate die reeks, wat boonop oor net een ronde beslis is, gevorder het, het die gehalte opgevlam en het nuwe spelers na vore getree.
Soos ons jare gelede al geleer het, kan die Vrystaat Cheetahs nooit afgeskryf word nie, veral omdat die voerband Grey-kollege jaarliks genoeg spelers vir die volgende geslag oplewer en die afrigtingspan, onder leiding van Franco Smith, gesorg het dat tradisionele hardlooprugby, sonder om die basiese beginsels af te skeep altyd voorop gestel word.
Tian Meyer. (Foto: PRO14 Rugby)
Smith het net een verandering aan die span aangebring (wat op die regte tyd gepiek het) wat die Sharks verlede Saterdag met 51-30 van hul voete gehardloop het. Die opdraflank Abongile Nonkontwana ruil plekke met Gerhard Olivier en sal na alle waarskynlikheid in die tweede helfte opgestuur word.
Ivan van Rooyen, die Leeus se afrigter, het ook net een verandering aan sy span, wat Griekwas met 34-19 in die halfeindstryd verslaan het, aangebring. Die stut Sithembiso Sithole het Donderdag 'n kuitspier in die span se laaste oefening geskeur en hy word deur Dylan Smith vervang.
Die Leeus, net soos Vrystaat, het vanjaar ook vriend en vyand verras met 'n vars briesie wat hulle toegevoeg het.
Dis twee jong spanne, vol opwindende spelers wat nog baie waarde tot Suid-Afrikaanse rugby kan voeg.
Nou staan hulle op die groot verhoog en wat van plankevrees?
Daar is nie veel verskil op papier nie, maar die sielkundige voorbereiding van 'n eerste eindstryd kan vir baie van die jongelinge, die grootste rol speel. En dis waar Smith en veral Ruan Pienaar die leidende rol speel.
Vrystaat-Cheetahs: 15 Clayton Blommetjies, 14 William Small-Smith, 13 Benhard Janse van Rensburg, 12 Dries Swanepoel, 11 Tian Meyer (k), 10 Tian Schoeman, 9 Ruan Pienaar, 8 Henco Venter, 7 Junior Pokomela, 6 Gerhard Olivier, 5 Walt Steenkamp, 4 Sintu Manjezi, 3 Erich de Jager, 2 Joseph Dweba, 1 Oxe Nche.
Plaasvervangers: 16 Jacques du Toit, 17 Charles Marais, 18 Reinach Venter, 19 JP du Preez, 20 Jasper Wiese, 21 Abongile Nonkontwana, 22 Louis Fouche, 22 Darren Adonis.
Goue Leeus: 15 Tyrone Green, 14 Madosh Tambwe, 13 Wandisile Simelane, 12 Duncan Matthews, 11 Stean Pienaar, 10 Shaun Reynolds, 9 Ross Cronje (k), 8 Hacjivah Dayimani, 7 Cyle Brink, 6 Marnus Schoeman, 5 Marvin Orie, 4 Ruben Schoeman, 3 Jacobie Adriaanse, 2 Pieter Jansen, 1 Dylan Smith.
Plaasvervangers:16 Jan-Henning Campher, 17 Nathan McBeth, 18 Johannes Jonker, 19 Wilhelm van der Sluys, 20 Len Massyn, 21 Dillon Smit, 22 Jan-Louis la Grange, 23 Jamba Ulengo.
Assistent-skeidsregters: AJ Jacobs, Egon Seconds.
Voorspelling: Vrystaat-Cheetahs met 5 punte.
Foto's: Bokke neem wraak teen Japan
Dit gaan n taai een wees, tuisveldvoordeel speel n rol, op die stadium is die cheetas meer stabiel maar die leeus het n buitekans op die einde, sal Maandag kommentaar sien, hoop op n mooi game.
Soos gewoonlik het SARU hulself weer in 'n hoek in geverf,die dag toe hul die Cheetahs uit Superrugby geskop het terwille van swakker spanne in die kompetisie.Dit gaan 'n groot verleentheid vir Suid Afrikaanse rugby en hul ondersteuners wees as die Cheetahs die beker wen. Hoe verduidelik jy dat jou nasionale kampioenspan in die Pro 14 speel en die ander sg groot bonde wat nie die eindstryd kon haal nie in Superrugby meeding?Die Cheetahs is 'n meer gebalanseerde span en behoort die Leeus te klop wat maar nog steeds in 'n spanbou proses is. Van die span wat driekeer in… Lees meer »
Soos ek na al die kenners se menings op radio en tv luister moet die cheetahs bloot net opdaag saterdag om die koppie te gaan haal. Ou Toks se hulle gaan sommer veeer wen. Hoop net die wedstryd is 'n toonbeeld van mooi hardloop rugby, en word nie weer bederf deur 'n skeidsregter met 'n ego probleempie nie. Goed om te sien die stadium gaan lekker vol wees.
Daar is mense wat kla oor die teenwoordigheid van die Cheetahs omdat 'n Pro 14 span nou Curriebeker rugby speel. Maar eintlik is daar nie 'n verskil nie. Die ander unies se Curriebeker spanne is basies hul super 12 spanne sonder hul springbokke. Dieselfde met die Vrystaat. Dit is hul Pro 14 span sonder hul Springbokke. Die feit dat hul nie 'n enkele springbok het nie, is nie hul skuld nie. Voor hul aan die pro 14 deel geneem het, het hulle springbokke gehad. Ek dink selfs die Springbok afrigter kyk nie Pro 14 nie. Niemand anders kyk dit nie.… Lees meer »
Toe die Cheetahs laas jaar teen SWD moes uitspeel, het hul Pro14-span selfs hul eie ref (Jaco Peyper) gebruik om seker te maak hulle wen.